**Informatīvais ziņojums**

**„Par Latvijas Nacionālās bibliotēkas ēkas būvdarbu līgumā paredzētās izmaksu indeksācijas piemērošanu”**

Informatīvais ziņojums „Par Latvijas Nacionālās bibliotēkas ēkas būvdarbu līgumā paredzētās izmaksu indeksācijas piemērošanu” (turpmāk – informatīvais ziņojums) sagatavots, pamatojoties uz Ministru kabineta 2012.gada 5.novembra ārkārtas sēdes protokola Nr.61 18§ 3.punktu, ar ko uzdots Kultūras ministrijai sagatavot un kultūras ministrei nedēļas laikā iesniegt izskatīšanai Ministru kabinetā ar Finanšu ministriju saskaņotu informatīvo ziņojumu par to, kā tiek īstenota indeksācijas izmaksu piemērošana atbilstoši līgumam un kādām vajadzībām tiks izmantoti ietaupītie līdzekļi.

1. Indeksācijas aprēķināšana

Būvniecības izmaksu indeksācija tiek pielietota Latvijas Nacionālās bibliotēkas (turpmāk – LNB) ēkas būvdarbu līgumā (turpmāk –Līgums), kas noslēgts 2008.gada 15.maijā ar pilnsabiedrību „Nacionālā būvkompāniju apvienība” (turpmāk – NBA). Līguma 13.8.punktā noteikts, ka izpildīto būvdarbu izmaksas tiek koriģētas reizi ceturksnī atbilstoši Latvijas Centrālās statistikas pārvaldes (turpmāk – CSP) oficiālajiem būvniecības izmaksu indeksiem. Indeksācijas summas tiek aprēķinātas saskaņā ar Līgumā ietverto formulu, bet koriģēšanai piemērojamos indeksus izziņas veidā pēc Kultūras ministrijas pieprasījuma izsniedz CSP. Kultūras ministrija reizi ceturksnī pēc saņemšanas no CSP nosūta indeksus aprēķinu veikšanai būvuzraudzības grupai Hill International un NBA.

Grafiks Nr.1



Līgumā noteikts, ka gadījumā, ja indeksi ir negatīvi, tad Galvenajam būvuzņēmējam (t.i., NBA) apmaksājamās summas saskaņā ar indeksācijas aprēķinu tiek samazinātas. Sākot ar 2009. gada 1.ceturksni Līgumā piemērojamie būvniecības izmaksu indeksi ir krasi samazinājušies un attiecībā pret bāzes periodu kopumā ir bijuši negatīvi. Saskaņā ar Līgumu indeksācijas aprēķini veicami 36 dienu laikā pēc korekcijas perioda beigām, un savukārt norēķini – 56 dienu laikā pēc korekcijas summu aprēķināšanas. Līdz 2012.gada oktobra sākumam NBA ir veikusi indeksācijas norēķinus par periodu līdz 2011.gada 1.ceturksnim (ieskaitot), bet nav veikusi indeksācijas norēķinus par 2011.gada 2., 3. un 4.ceturksni un 2012.gada 1.ceturksni, kā rezultātā ir izveidojies indeksācijas parāda uzkrājums 2,637 miljoni latu apmērā. NBA rīcība atlikt indeksācijas piemērošanu ir balstīta uz viedoklipar sistēmisko kļūdu būvniecības izmaksu indeksu statistikas datu aprēķinos un lūgumu atlikt indeksācijas piemērošanu līdz apstākļu noskaidrošanai. NBA nav iesniegusi indeksācijas aprēķinu arī par 2012.gada 2.ceturksnī veiktajiem darbiem, tādēļ Kultūras ministrija 2012.gada 13.novembra vēstulē lūgusi aprēķinus veikt Hill International, un brīdinājusi NBA par prasījumu attiecībā par indeksāciju Līgumā noteiktajā kārtībā. Savukārt attiecībā par piemērojamiem indeksiem par 2012.gada 3.ceturksni Kultūras ministrija informē, ka tie no CSP vēl nav saņemti.

Tabula Nr.1

*LNB ēkas būvdarbu vērtība un izmaksu indeksācija (kopsavilkums)*.



2. Indeksācijas piemērošana

Līgumā par LNB ēkas būvdarbiem noteiktā Akceptētā Līguma summa ir 135,302 miljoni latu, ieskaitot PVN. Līgumā ir noteikts, ka Līguma cena ir būvdarbu cena, ko pasūtītājs maksā būvuzņēmējam, un tā ietver saskaņā ar Līguma noteikumiem veiktās korekcijas. Līguma cena tiek koriģēta faktiski paveikto darbu uzmērījumu, projekta izmaiņu, izmaksu tehniski ekonomiskās izvērtēšanas, **būvizmaksu indeksācijas**, nodokļu likmju izmaiņu u.c. faktoru ietekmē. Šie faktori var gan paaugstināt, gan pazemināt Līguma cenu.

Pašlaik ir izpildīti 82% LNB ēkas būvdarbu apjoma un aprēķini liecina, ka būvizmaksu indeksācija Līguma cenā dos Līguma cenas samazinājumu par 8,889 miljoniem latu, ko veido līdz 2012.gada oktobrim aprēķinātā indeksācija 7,689 miljoni latu un turpmākā indeksācijas prognoze līdz būvdarbu pabeigšanai 1,201 miljoni latu (skat. tabulu Nr.2). Turpmākā indeksācijas prognoze ir aprēķināta saskaņā ar formulu:

∆S = ∑(Sn × Bn)

kur ∆S – kopējā indeksācijas summa par 2012.gada 2., 3. un 4. ceturksni un 2013.gada 1. un 2.ceturksni;

Sn – izpildīto darbu vērtība katrā ceturksnī saskaņā ar NBA izpildāmo darbu grafiku;

Bn – pielietotā korekcijas (indeksācijas) koeficienta prognozētās vērtības. Pēdējā gada laikā indeksa „Būvniecība – pavisam” vidējais pieaugums ir 1,4 procentpunkti ceturksnī, un šāda indeksācijas koeficienta pieauguma dinamika tiek pielietota turpmāko indeksācijas prognozēto vērtību aprēķināšanai.

Indeksācijas piemērošana atbilstoši Līgumam tiek īstenota kā Līguma cenas noteikšanas instruments, un savukārt Līguma cena ir viena LNB projekta īstenošanas izmaksu sastāvdaļām, kas ietilpst kopējā LNB projektam nepieciešamo finanšu līdzekļu plānā.

Indeksācijas rezultātā iegūto Līguma cenas samazinājumu nevar uzskatīt par ietaupījumu, kas izmantojams citiem mērķiem, jo tas tika plānots un iekļauts būvdarbu Līguma cenas prognozē jau 2010. gadā, ar Ministru kabineta 2010.gada 5.augusta rīkojumu Nr. 456 „Par Latvijas Nacionālās bibliotēkas projekta turpmākās īstenošanas koncepciju” apstiprinātajā LNB projekta turpmākās īstenošanas koncepcijas variantā.

Tabula Nr.2

*LNB būvdarbu Līguma cena*



Uz šo brīdi aprēķinātās indeksācijas vērtības un LNB projekta turpmākās īstenošanas koncepcijā prognozētās indeksācijas vērtības atšķirība ir izskaidrojama ar to, krīzes ietekmē palēninājās būvdarbi un samazinājās attiecīgajos periodos indeksācijai piemērojamais būvdarbu apjoms, kā arī faktiskie indeksi pieauga straujāk, nekā prognozēts. Kā redzams no tabulas Nr.2., Līguma cenu ir ietekmējušas izmaiņas arī citās Līguma cenas sastāvdaļās. Tā, piemēram, uz Starptautiskās inženierkonsultantu federācijas (FIDIC) būvdarbu Līguma noteikumu bāzes veidotā Līguma 13.punkts paredz tiesības būvdarbu gaitā veikt izmaiņas. Izmaiņas ievieš Inženieris (Hill International), ja izmainītie tehniskie risinājumi nodrošina labumu pasūtītājam (Kultūras ministrijai), piemēram, samazina būvdarbu izmaksas. nepazeminot kvalitāti. Līguma izpildes gaitā izmaiņu veikšanai tiek izdoti t.s. izmaiņu pieprasījumi, kuru rezultātā sākotnējie projekta risinājumi tiek aizstāti ar izmainītajiem risinājumiem. Jāpiezīmē, ka Līguma cenas prognoze tiek precizēta reizi mēnesī.

Līguma cena un LNB projektam nepieciešamo līdzekļu apjoms nav saistāms ar jautājumu par indeksācijas norēķiniem. Kultūras ministrija nekad nav pieļāvusi līgumā noteikto indeksācijas nosacījumu izslēgšanu vai pārskatīšanu un to, ka indeksācijas summas netiks samaksātas.

3. Indeksācijas parāda risinājums

Attiecībā uz būvdarbu indeksācijas rezultātā izveidojušos parāda atgūšanu Kultūras ministrija 2012.gada 2.oktobrī LNB ēkas būvdarbu Līgumā noteiktajā kārtībā (Līguma 2.5.punkts) ir iesniegusi prasījumu NBA un Inženierim Hill International N.V. Saskaņā ar Līguma noteikumu 3.5.punktu Inženierim ir jāpanāk vienošanās starp pusēm vai, gadījumā, ja vienošanos nav iespējams panākt, jāpieņem lēmums par Kultūras ministrijas tiesībām šajā jautājumā. Pašlaik turpinās sarunas, lai vienotos par parāda atmaksas kārtību. NBA jau ir veicis vienu maksājumu 100 tūkst. latu apmērā indeksācijas parāda atmaksai. NBA šo maksājumu ir norādījis kā daļēju indeksācijas atmaksu par 2011.gada 2.ceturksni.

Lai nodrošinātu Līguma izpildi attiecībā uz indeksācijas norēķiniem, Kultūras ministrijas rīcībā ir divi spēcīgi instrumenti, kuri līdz minimumam samazina risku par indeksācijas parāda atgūšanu:

1. Saskaņā ar Līgumu NBA iesniegtā un 2012.gada 25.oktobrī atjaunotā Līguma izpildes nodrošinājuma bankas garantija 3 miljonu latu apmērā. Garantija dod tiesības Kultūras ministrijai saņemt no bankas summu, kas tai pienākas sakarā ar Līguma nepildīšanu no NBA puses;
2. Saskaņā ar Līgumu veiktais ieturējums 6,2 miljonu latu apmērā, kas ir paredzēts būvdarbu garantijas perioda nodrošināšanai. Saskaņā ar Līguma 14.3. apakšpunktu Kultūras ministrija no katra kārtējā maksājuma ir ieturējusi 10%, līdz ieturējumu summa sasniedz 5% no Līguma summas. Kultūras ministrijai saskaņā ar Līguma 14.9. apakšpunktu ieturējuma naudas pirmā puse ir jāatdod pēc būvdarbu nodošanas – pieņemšanas akta parakstīšanas, bet otra puse pēc garantijas perioda beigām, kas saskaņā ar Līgumu ir divi gadi. Ja garantijas periodā kāds darbs ir palicis neizpildīts, atdodamā uzkrājuma summa ir samazināma par neizpildīto darbu vērtību.

Kultūras ministrijas rīcībā esošā ieturējuma izmantošanu kā avotu indeksācijas atgūšanai savās vēstulēs vairākkārt ir norādījis NBA. Gadījumā, ja NBA līdz būvdarbu pabeigšanai nebūs pilnībā atmaksājis Kultūras ministrijai visas tai pienākošās indeksācijas summas, Kultūras ministrija šīs summas atskaitīs no ieturējuma naudas. Šim nolūkam paredzēts papildināt Līguma 14.9.apakšpunktu ar nosacījumu, ka nesamaksātās indeksācijas summas tiek ieturētas no ieturējuma pirmās puses atmaksas. Sarunas par indeksācijas parāda atmaksas kārtību paredzēts pabeigt līdz š.g. 19.novembrim.

4. Kopsavilkuma secinājumi

1) Ievērojot, ka saskaņā ar Līgumu piemērojamie CSP indeksi kopš 2009.gada 1.ceturkšņa ir negatīvi, indeksācija kā būvdarbu Līguma cenas sastāvdaļa samazina LNB būvdarbu Līguma cenu un līdz ar to LNB īstenošanas izmaksas.

2) Indeksācijas radītais samazinājums tiek izmantots citām LNB projekta aktivitātēm, plānojot LNB projekta īstenošanai nepieciešamo finansējumu.

3) Kultūras ministrijas prasījuma rezultātā ir uzsākta indeksācijas parāda atgūšana un tiek plānots, ka indeksācijas norēķini tiks pabeigti līdz būvdarbu pabeigšanai. Līdz ar to prognozējams, ka no NBA ieturētais un Kultūras ministrijas rīcībā 6,2 miljonu latu uzkrājums pēc būvdarbu pabeigšanas nepieciešamajā apjomā varēs tikt izmantots kā garantijas saistību nodrošinājums un pēc garantijas termiņa beigām atmaksāts atpakaļ NBA. Tādējādi Kultūras ministrijai nebūs nepieciešams atvilkt indeksācijas summu no tās rīcībā esošā ieturējuma.

 Kultūras ministre Ž.Jaunzeme – Grende

 Vīza: Valsts sekretārs G.Puķītis

15.11.2012.

I.Builis

Tālr. 67330282, fakss 67330293

Indrikis.Builis@km.gov.lv